Вредновање архивске грађе је „најзахтевнији посао архивиста“, а неки га пореде са „чином писања историје“[6]. Одабиром онога што ће се трајно чувати од стране архивиста, обликује се будуће виђење историјских догађаја, процеса и личности. Вредновање је процес који започиње вредновањем стваралаца, односно проценом које институције су ствараоци архивске грађе, односно документације која је потенцијално значајна за историјску и друге науке.[7]